แบงก์ใหญ่ถูกทำกำไรสนั่น
ราคาแพงข่าวเพิ่มทุนกดดันแนะรอดูกำไรไตรมาสแรกปีนี้
27 มี.ค. 2555

ราคาแพงข่าวเพิ่มทุนกดดันแนะรอดูกำไรไตรมาสแรกปีนี้
นักลงทุนเทกระจายหุ้นธนาคารใหญ่ ฉุดดัชนีร่วงลงแรง โบรกเกอร์แนะขาย ราคาแพงเกินไป รอซื้อเมื่อมีข่าวดี กำไรไตรมาสแรก
หุ้นไทยอยู่ในช่วงพักฐานเช่นเดียวกับตลาดต่างประเทศ แม้ว่าระหว่างวันดัชนีพยายามไต่ขึ้นไปจ่อ 1,200 จุด แต่กลับมาปิดระดับ 1,188 จุด ติดลบ 6.12 จุด ด้วยมูลค่าการซื้อขายเบาบาง 24,389 ล้านบาท หลังจากดัชนีหุ้นกลุ่มธนาคารพาณิชย์ทรุดลงหนัก 1.74% หรือ 7.96 จุดมาปิดที่ 450.03 จุด นำโดยธนาคารไทยพาณิชย์ (SCB) ปิดที่ 141.50 บาท ลดลง 4 บาท หรือ 2.75% 
ธนาคารกสิกรไทย (KBANK) ปิดที่ 149 บาท ลดลง 3 บาท หรือ 1.97%
อย่างไรก็ตาม นักลงทุนต่างชาติยังคงมียอดซื้อหุ้นสุทธิมากถึง 1,093 ล้านบาท ขณะที่สถาบันในประเทศขายต่อ 1,310 ล้านบาท
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนสายงานวิจัย บริษัทหลักทรัพย์ (บล.) ไทยพาณิชย์ กล่าวว่า การที่ราคาหุ้นกลุ่มธนาคารพาณิชย์ร่วงลงแรง เนื่องมาจากราคาหุ้นขึ้นมาเร็วและแรงเกินไป ยังไม่ทันจบไตรมาสแรก ราคาหุ้นก็ปรับตัวขึ้นถึงเป้าหมายปีนี้ทั้งปีแล้ว โดยเฉพาะธนาคารขนาดใหญ่ ทำให้มีการขายทำกำไรออกมา
อีกทั้งแนวโน้มราคาคาดว่ากว่าจะปรับตัวขึ้นอีกครั้ง ก็ต่อเมื่อผลประกอบการไตรมาสแรกประกาศออกมาแล้วประมาณเดือนหน้า ซึ่งจะต้องรอดูว่ามีการปรับประมาณการกำไรขึ้นหรือไม่ 
สำหรับข่าวเพิ่มทุนนั้น ไม่ใช่ประเด็นที่ทำให้ราคาหุ้นลง เพราะหากเป็นการเพิ่มทุนเพื่อปล่อยสินเชื่อเพิ่ม นับเป็นข่าวดี แต่การเพิ่มทุนเพื่อรองรับบาร์เซิล III นั้น ไม่ใช่เรื่องที่เร่งทำ เพราะเงินทุนของธนาคารตอนนี้ก็ยังสูงเกินมาตรฐาน
สำหรับ บล.ไทยพาณิชย์ แนะขายทำกำไรหุ้นธนาคารขนาดใหญ่ และซื้อธนาคารขนาดเล็กที่ราคาหุ้นไม่สูงอย่างบริษัท ทิสโก้ ไฟแนนเชียลกรุ๊ป (TISCO)
ทางด้านฝ่ายวิจัย บล.เอเซีย พลัส ยังคงแนะนำให้ขายทำกำไรระยะสั้นในหุ้นธนาคารพาณิชย์ ที่ราคาปรับตัวขึ้นเกินหรือใกล้เคียง มูลค่าที่เหมาะสมปี 2555 แล้ว ยกเว้นธนาคารกรุงเทพ (BBL) และบริษัท ทุนธนชาต (TCAP) ที่แม้จะได้รับแรงกดดันจากประเด็นข่าวเพิ่มทุนดังกล่าว แต่ก็ถือเป็นความเสี่ยงของทั้งอุตสาหกรรม โดยเน้นการเข้าลงทุนเมื่อราคาอ่อนตัวเป็นหลักเพื่อลดความเสี่ยงในการเข้าลงทุนช่วงสั้น
ด้านนักวิเคราะห์ บล.ดีบีเอสวิคเคอร์ส วิเคราะห์ว่า ข่าวแนวโน้มกลุ่มธนาคารอาจมีการเพิ่มทุน เพื่อรองรับ Basel III นี้ อาจกดดัน บรรยากาศการลงทุนในระยะสั้นของหุ้นกลุ่มธนาคาร
ดังนั้น นักลงทุนที่ไม่ต้องการขยายพอร์ตลงทุน อาจย้ายออกจากหุ้นกลุ่มนี้ไปก่อนจนกว่าจะมีความชัดเจน
“เราเห็นว่าอาจมีบางธนาคารที่ต้องเพิ่มทุนเพื่อรองรับการขยายสินเชื่อ และ Basel III ที่จะต้องใช้ในอนาคต เช่น KTB ทั้งนี้ เพราะ Hybrid Bond ที่ธนาคารมีอยู่ 9,500 ล้านบาท ซึ่งคิดเป็น 16.5% ของทุนเรียกชำระแล้ว ไม่สามารถนับเป็นเงินกองทุนขั้นที่ 1 ได้ตาม Basel III 
บริษัท ฟิทช์ เรทติ้งส์ (ประเทศไทย) ประกาศให้อันดับเครดิตภายในประเทศระยะยาว ที่ระดับ “A (tha)” แก่หุ้นกู้ด้อยสิทธิ ไม่มีหลักประกัน มูลค่าไม่เกิน 1.5 หมื่นล้านบาท อายุ 10 ปี ของธนาคารทหารไทย (TMB) และจะออกจำหน่ายในปี 2555 วัตถุประสงค์ของการออกครั้งนี้ เพื่อเสริมเงินกองทุนชั้นที่ 2